Nuppu Oinas

Nuppu Oinas (s. 11. joulukuuta 1996  Lappeenranta) on suomalainen laulaja-lauluntekijä, muusikko ja sosiaalisen median vaikuttaja. Oinas tekee omaa musiikkia, ja hän on ollut myös mukana useissa televisio-ohjelmissa.

 Tausta 

Oinas on kotoisin Lappeenrannasta. Hän kiinnostui musiikista jo lapsena, ja innostui esiintymisestä ala-asteella laulettuaan koululuokkansa edessä. 

Ensimmäisen kerran hän esiintyi televisiossa vuonna 2009, kun hän lauloi Tartu mikkiin -ohjelmassa antaen ääninäytteen Kate Bushin kappaleesta ”Wuthering Heights”. Oinas joutui esiintymisensä vuoksi koulukiusatuksi ja vaihtoi yläasteella koulua. Kiusaamisen vuoksi hän ei enää halunnut laulaa julkisesti. Musiikkia hän teki tuolloin kotonaan salaa. Hän harrasti myös teatteria ja yleisurheilua. 

Oinas motivoitui laulamisesta uudelleen lukion jälkeen opiskellessaan taidekoulu Estradilla. Lauluopettajansa innoittamana hän opiskeli myös pop- ja jazzlaulua Jyväskylän ammattiopistossa. Valmistumisensa jälkeen Oinas muutti vuoden 2018 aikoihin Helsinkiin jatko-opiskelemaan. Hän on opiskellut musiikkipedagogiikkaa Metropolia Ammattikorkeakoulussa sekä valmistunut muusikoksi Jyväskylän konservatoriosta.

 Ura 

 Musiikki 

Levy-yhtiö MagnumLive kuvaa Oinaan musiikkia popiksi, joka on saanut paljon vaikutteita 2010-luvun taitteen popista ja poprockista. Hänen musiikillisia esikuviaan ovat esimerkiksi Imogen Heap ja Chisu. Warner Music Finland kuvaili hänen aiempaa tyyliään sekoitukseksi modernista R&B:stä, popista ja räpistä.

Oinas osallistui vuonna 2018 Idolsiin, jossa hän eteni soolovaiheeseen asti, ja ohjelman näkyvyys ja lähipiirin kannustus rohkaisivat häntä etenemään musiikkiuralla. Idolsia seurasi muusikoksi valmistuminen ja hiljaisempi vaihe elämässä, eikä hän ollut tehnyt musiikkia hetkeen. Lopulta hän päätti hakea vuoden 2020 The Voice of Finlandiin, jossa hän ylsi Knock Out -vaiheeseen. Ohjelman myötä hän päätti alkaa keskittyä oman musiikin tekemiseen. Oinaan mukaan laulukilpailut eivät täysin sopineet hänelle, koska niissä esitettiin lainakappaleita.

Vuoden 2021 alussa Oinas julkaisi Tiktokissa duettovideon, jossa hän lauloi Figaron ja Paula Vesalan kappaletta ”Kaks toisillemme hellää”. Videon myötä levy-yhtiö Kaiku Entertainmentin A&R Heikki Puhakainen otti Oinaaseen yhteyttä ja kysyi tätä mukaan rap-artisti Uniikin ”Museo”-kappaleeseen. Oinas lauloi osuutensa studiossa viikkoa myöhemmin, ja kappale ilmestyi maaliskuussa 2021. Myöhemmin hän julkaisi kaksi omakustannekappaletta Spotifyssa. 

Tammikuussa 2022 Oinaalta ilmestyi single ”Muuttuu”, joka oli syntynyt Monsp Recordsin ja HMC Publishing -musiikkikustantamon naisille ja trans- sekä muunsukupuolisille henkilöille suunnatulla studioleirillä. Warner Musicin julkaisema ”Muuttuu” oli ensimmäinen singlejulkaisu mixtape-kokonaisuudesta, joka ilmestyi 21. tammikuuta.

Oinas solmi kesällä 2022 levytyssopimuksen Monsp Recordsin kanssa. Single ”En mä kaadu” ilmestyi saman vuoden elokuussa. Kappale saavutti suosiota Tiktokissa ja sai myös radiosoittoa. Elokuussa Oinas myös esiintyi Blockfest-kaupunkifestivaalilla osana Fresh ’22 -konserttia. Seuraava single, ”Happee”, julkaistiin marraskuussa. Kappale käsitteli oman tilan kaipuuta suhteessa, ja musiikillisesti se oli hieman aiempaa rap-tyylisempi. 

Tammikuussa 2023 ilmestyi single ”Herkkis”, jolla on mukana R&B-artisti Sara Bee. Kappale nousi Spotifyn Top 50 -listalla sijalle 44. YleX valitsi Oinaan helmikuussa julkaisemalleen Läpimurto 2023 -listalleen yhdeksi artisteista ja yhtyeistä, jonka se uskoi tekevän läpimurtonsa kyseisenä vuonna. Hänen seuraavana singlenään julkaistiin samassa kuussa ”Ei roudareit”, joka oli cover-versio Iben kappaleesta, mutta Oinas kirjoitti sanoituksen uudelleen. Oinas esitti kappaleen tv-ohjelmassa Laulu rakkaudelle – Secret Song Suomi, jossa hän omisti sen ystävälleen Jaakko Parkkalille. Toukokuussa ilmestyi singlenä erokappale ”Eri suuntaan”. Oinas jatkoi esiintymistä tapahtumissa ja festivaaleilla. Kesäkuussa hän lauloi Käärijän lämmittelijänä Ideapark Lempäälässä.

Oinaan ensimmäinen EP-levy Herkkis EP ilmestyi kesäkuussa 2023. Viiden kappaleen kokonaisuus sisälsi aiemmin julkaistut laulut ”Herkkis” ja ”Eri suuntaan” sekä uudet kappaleet ”Ruusuja”, ”Tuu hakemaan” ja ”Hallusinoimaan”. Oinas kuvasi EP:n tiivistävän kokonaisuutena yhden aikakauden hänen elämästään ja esittelevän hänen herkkyytensä eri puolia. Kappaleet käsittelevät rakkauden eri olomuotoja: ihastumista, kiinnostuksen heräämistä, rakkauden loppumista ja ystävyyden päättymistä.

Huhtikuussa 2024 ilmestyi Oinaan single ”Kuokkavieras”, jonka julkaisijana toimi Sony. Se esitteli Oinaan uuden tyylin, jota kuvattiin ajattomaksi ja tarinankerronnallisesti rehellisemmäksi musiikiksi.

Oinaalta ilmestyi toukokuussa 2025 single ”H2O”, jonka julkaisi MagnumLive Vibely-levymerkillään. Single oli Oinaan ensimmäinen, jonka tuottamiseen hän osallistui. Kappale nousi useille listoille. Vuoden 2025 toinen single oli rakkauslaulu ”Rakasta pliis”.

Tubecon Awards -gaalassa 2025 Oinas valittiin vuoden musiikkivaikuttajaksi.

 Sosiaalinen media 
Oinaalla on Nuppipaa-niminen Tiktok-kanava, jossa hän julkaisee lauluvideoita ja sketsejä. Ensimmäiset Tiktok-videonsa Oinas julkaisi vuonna 2019 pikkusiskonsa opastamana. Hän ei odottanut videoiden saavuttavan suosiota, joten hän teki niitä ensin pitkälti omaksi ilokseen. Videot olivat aluksi myös englanninkielisiä, kunnes hän huomasi seuraajiensa olevan suomalaisia ja vaihtoi kielen suomeksi. Nuppipaa-kanavalla on yli 200 000 seuraajaa. Oinas on myös mukana Helsingin Sanomien Tunnustus-nimisessä podcastissa.

 Televisio 
Oinas oli mukana vuonna 2022 esitettävässä tositelevisio-ohjelmassa Olen Julkkis... Päästäkää Minut Pois!. Hän esiintyi myös draamasarja Salattujen elämien 10. tammikuuta 2022 esitetyssä jaksossa Nella sydänvävynen. Oinas kilpailee vuonna 2026 esitettävän Suuri seikkailu -ohjelman kolmannella tuotantokaudella.

 Diskografia 
 EP:t 


 Singlet 
 ”Vaniljateetä” (2020)
 ”Hippiraita” (2020)
 ”Muuttuu” (2022)
 ”En mä kaadu” (2022)
 ”Happee” (2022)
 ”Herkkis” (feat. Sara Bee, 2023)
 ”Ei roudareit” (2023)
 ”Eri suuntaan” (2023)
 ”Kuokkavieras” (2024)
 ”H2O” (2025)
 ”Rakasta pliis” (2025)

 Vierailijana 

 Uniikki: ”Museo” (2021)
 s:su ”Yritän vaa ymmärtää” (2022)

 Teokset 


 Lähteet 

 Aiheesta muualla 

Nuppipaa – Nuppu Oinaan Tiktok-tili
Nuppipaa – Nuppu Oinaan Youtube-tili
Tiktokkaaja Nuppu Oinas: ”Negatiiviset kommentit jäävät mieleen pyörimään” (audiohaastattelu, Kaupunkikanava.fi)
Nuppu Oinas: ”Ulkopuolelta tuli paljon dumaamista” (audioahaastattelu, Supla.fi)
Nuppu Oinas - Sunnuntaibrunssi - Radio Nova (audiohaastattelu, Radioplay.fi)

Luokka:Suomalaiset somevaikuttajat
Luokka:Suomalaiset laulajat
Luokka:Vuonna 1996 syntyneet
Luokka:Elävät henkilöt